ศาลล้มละลายกลาง มีคำสั่งให้ สินมั่นคงประกันภัย ฟื้นฟูกิจการ
 บมจ.สินมั่นคงประกันภัย  แจ้งตลาดหลักทรัพย์ ศาลล้มละลายกลาง มีคำสั่งให้ฟื้นฟูกิจการและตั้งผู้ทำแผน ตรวจสอบ 3 ช่องทางยื่นรับชำระหนี้
20 ต.ค. 2565

นายเรืองเดช ดุษฏีสุรพจน์ กรรมการผู้จัดการ บริษัท สินมั่นคงประกันภัย จำกัด (มหาชน) หรือ SMK แจ้งตลาดหลักทรัพย์ฯ ว่า ตามที่บริษัทฯ ได้ยื่นคำร้องขอฟื้นฟูกิจการ และศาลล้มละลายกลางได้มีคำสั่งรับคำร้องขอฟื้นฟูกิจการของบริษัท ฯ เมื่อวันที่ 18 พฤษภาคม 2565 ที่ผ่านมานั้น 
บริษัทฯ ขอแจ้งว่าในวันนี้ ( 20 ตุลาคม 2565 ) ศาลล้มละลายกลางได้มีคำสั่งให้บริษัท ฯดำเนินการฟื้นฟูกิจการและตั้งบริษัทสินมั่นคงประกันภัย จำกัด (มหาชน) เป็นผู้ทำแผนศาลล้มละลายกลาง ได้เผยแพร่ข่าวประชาสัมพันธ์ ฉบับที่ 6 คดีหมายเลขดำที่ ฟฟ 9/2565 ของบริษัท สินมั่นคงประกันภัย จำกัด (มหาชน) หรือ SMK ระบุว่า
วันนี้ ศาลล้มละลายกลางนัดฟังคำสั่งคำร้องขอฟื้นฟูกิจการของ บริษัท สินมั่นคงประกันภัย ซึ่งมีเจ้าหนี้ผู้คัดค้านมาฟังคำสั่งศาลประมาณ 25 ราย
ทางการไต่สวนได้ความจริงว่า ลูกหนี้มีหนี้สินล้นพ้นตัว และเป็นหนี้เจ้าหนี้หลายคนรวมกันเป็นจำนวนไม่น้อยกว่าสิบล้านบาท กิจการของลูกหนี้ยังมีรายได้ กรณียังมีช่องทางและมีเหตุอันสมควร และลูกหนี้ยื่นคำร้องขอฟื้นฟูกิจการโดยสุจริต ทั้งไม่ปรากฏว่าลูกหนี้ขาดคุณสมบัติในการเป็นผู้ทำแผน จึงมีคำสั่งให้ฟื้นฟูกิจการของบริษัท สินมั่นคงประกันภัย จำกัด (มหาชน) ลูกหนี้ และตั้งบริษัท สินมั่นคงประกันภัย ลูกหนี้ เป็นผู้ทำแผน
อนึ่ง เจ้าหนี้ซึ่งมูลหนี้ เกิดขึ้นก่อนวันที่ศาลมีคำสั่งให้ฟื้นฟูกิจการ ต้องยื่นคำขอรับชำระหนี้ต่อเจ้าพนักงานพิทักษ์ทรัพย์ กองฟื้นฟูกิจการของลูกหนี้ กรมบังคับคดี ภายในกำหนด 1 เดือน นับแต่วันที่ประกาศคำสั่งลงในราชกิจจานุเบกษา เจ้าพนักงานพิทักษ์ทรัพย์แจ้งกำหนดลงประกาศคำสั่งในราชกิจจานุเบกษาวันที่ 20 ธ.ค. 65 โดยมีช่องทางในการยื่นคำขอรับชำระหนี้ดังนี้
1. ยื่นคำขอรับชำระหนี้ออนไลน์ทางเว็บไซต์กรมบังคับคดี www.led.go.th 
2. ยื่นคำขอรับชำระหนี้ต่อเจ้าพนักงานพิทักษ์ทรัพย์ กองฟื้นฟูกิจการของลูกหนี้ กรมบังคับคดี หรือสำนักงานบังคับคดีทั่วประเทศ
3. ยื่นคำขอรับชำระหนี้ผ่านบริษัทสินมั่นคงประกันภัย จำกัด (มหาชน) สำนักงานใหญ่ หรือสำนักงานสาขาทั่วประเทศ
ทั้งนี้ ขอให้เจ้าหนี้ติดตามความคืบหน้าของคดีและรายละเอียดอื่นๆเพิ่มเติมได้จากเว็บไซต์ กรมบังคับคดี www.led.go.th ต่อไป
 
 
 ติดตาม "โพสต์ทูเดย์" ผ่านช่องทางต่างๆ ได้ที่
facebook : https://www.facebook.com/Posttoday
Twitter:  https://twitter.com/PostToday
Website :  http://www.posttoday.com/
Youtube: https://www.youtube.com/posttoday
Instagram: https://www.instagram.com/posttoday_online/